b'\n_START_ARTICLE_\nGeorge Grosz\n_START_PARAGRAPH_\nGeorge Grosz (26. hein\xc3\xa4kuuta 1893 Berliini \xe2\x80\x93 6. hein\xc3\xa4kuuta 1959 L\xc3\xa4nsi-Berliini) oli saksalainen taidemaalari. H\xc3\xa4n oli n\xc3\xa4kyv\xc3\xa4 hahmo Berliinin dadaskeness\xc3\xa4 ja Neue Sachlichkeit -liikkeess\xc3\xa4._NEWLINE_Grosz sai syntyess\xc3\xa4\xc3\xa4n nimen Georg Ehrenfried Gro\xc3\x9f, mutta h\xc3\xa4n muutti sen nykyisin tunnettuun muotoon vuonna 1916. H\xc3\xa4n sai vapautuksen palveluksesta kesken ensimm\xc3\xa4ist\xc3\xa4 maailmansotaa mutta joutui sodan j\xc3\xa4lkeen kahnauksiin viranomaisten kanssa saksalaista yhteiskuntaa parodisoivilla maalauksillaan._NEWLINE_Grosz kuului kommunistipuolue KPD:hen vuosina 1919\xe2\x80\x931922. H\xc3\xa4n l\xc3\xa4hti tammikuussa 1933 Saksasta ja asettui ihannoimiinsa Yhdysvaltoihin ja sai maan kansalaisuuden vuonna 1938. H\xc3\xa4nen omael\xc3\xa4m\xc3\xa4kertansa A Little Yes and a Big No ilmestyi vuonna 1946. H\xc3\xa4net nimitettiin Yhdysvaltain taide- ja kirjallisuusakatemian j\xc3\xa4seneksi vuonna 1954._NEWLINE_Grosz p\xc3\xa4\xc3\xa4tti 1950-luvun lopussa palata Saksaan ja asettui L\xc3\xa4nsi-Berliiniin, jossa h\xc3\xa4n kuoli tapaturmaisesti kaaduttuaan portaissa 65-vuotiaana.'